La platja del Port de Sagunt acull una campanya per a ensenyar els banyistes a evitar un ofegament
07 d’agost 2018

![](/media/w3slunb5/99-dsc_0153.jpg)

La platja del Port de Sagunt serà l'escenari de la campanya de prevenció d’ofegaments 2018 que la Fundació MAPFRE i Bandera Blava, en col·laboració amb l'Ajuntament de Sagunt, han posat en marxa amb l'objectiu de traslladar a la societat les principals mesures de prevenció per evitar accidents en l'entorn aquàtic, així com ensenyar les pautes necessàries per a saber actuar davant una situació d'emergència (RCP i utilització d'un desfibril·lador). 

  

Demà dimecres, 8 d'agost, la Fundació MAPFRE i Bandera Blava instal·laran diverses carpes a la platja en les quals, de 12 a 20 hores, tècnics especialitzats en socorrisme posaran l'accent perquè els adults prenguen consciència de la importància de vigilar adequadament els menors de 14 anys, franja d'edat en la qual es produix el 4 % de les víctimes mortals totals. També recordaran la importància que els adults estiguen a una distància màxima d'un braç dels més xicotets i es donaran a conéixer els principis bàsics de la cadena de supervivència en este tipus d'accidents: previndre un ofegament dins i fora de l'aigua, reconéixer una emergència amb la finalitat de demanar ajuda, proporcionar un element de flotació per evitar la immersió, traure a la persona afectada de l'aigua solament si se sap com fer-ho i proporcionar assistència sanitària si fóra necessari.

  

![](/media/uorncdms/99-dsc_0157.jpg)  
**Més de 500 mort****s**  

  

Entrar en l'aigua sense tindre en compte les indicacions del socorrista, no respectar la senyalització, sobreestimar la capacitat com a nadador i desconéixer el mitjà en el qual volem banyar-nos, són algunes de les causes més freqüents a l'hora de patir un ofegament, situació que a Espanya va acabar amb la vida de 542 persones en 2017, un 25 % més pel que fa a l'any anterior, segons una estimació de l'Associació Espanyola de Tècnics de Salvament i Socorrisme, que destaca que els ofegaments afecten principalment les persones majors de 60 anys (quasi el 50 %).

![](/media/5enfrswp/99-dsc_0396.jpg)  
Entre 2016 i 2017, els equips de socorrisme van realitzar més de 201.000 intervencions de primers auxilis en les 579 platges amb bandera blava, en les quals es van produir 147 resucitaciones cardiopulmonars (RCP) que van permetre salvar la vida a 86 persones en 2017, la qual cosa implica un percentatge d'èxit en RCP pròxim al 60%. Així ho indica l'últim informe realitzat per Fundació MAPFRE i Bandera Blava sobre ofegaments a Espanya, que posa l'accent en els més de 13.700 rescats realitzats entre 2016 i 2017, dels quals 3.000 van ser de caràcter arriscat, és a dir, que si no hagueren intervingut els servicis de socorrisme, la persona que va patir l’ofegament  haguera mort.  

![](/media/wzymux4y/99-25-06-2015-007.jpg)  
  

*   [](http://www.facebook.com/sharer.php?u=https://aytosagunto.es/va/actualitat/la-platja-del-port-de-sagunt-acull-una-campanya-per-a-ensenyar-els-banyistes-a-evitar-un-ofegament/ "Facebook")
*   [](http://twitter.com/share?url=https://aytosagunto.es/va/actualitat/la-platja-del-port-de-sagunt-acull-una-campanya-per-a-ensenyar-els-banyistes-a-evitar-un-ofegament/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-platja-del-port-de-sagunt-acull-una-campanya-per-a-ensenyar-els-banyistes-a-evitar-un-ofegament/ "Linked In")
*   [](mailto:?body=https://aytosagunto.es/va/actualitat/la-platja-del-port-de-sagunt-acull-una-campanya-per-a-ensenyar-els-banyistes-a-evitar-un-ofegament/)